2000/36/EY: Komission päätös, tehty 16 päivänä joulukuuta 1999, yhteisön taloudellisesta tuesta kasveille tai kasvituotteille haitallisten organismien torjumisesta Espanjalle aiheutuneisiin menoihin (tiedoksiannettu numerolla K(1999) 4518) (Ainoastaan espanjankielinen teksti on todistusvoimainen)



Virallinen lehti nro L 012 , 18/01/2000 s. 0030 - 0031



KOMISSION PÄÄTÖS, tehty 16 päivänä joulukuuta 1999, yhteisön taloudellisesta tuesta kasveille tai kasvituotteille haitallisten organismien torjumisesta Espanjalle aiheutuneisiin menoihin (tiedoksiannettu numerolla K(1999) 4518) (Ainoastaan espanjankielinen teksti on todistusvoimainen) (2000/36/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvien tai kasvituotteiden haitallisten organismien jäsenvaltioihin kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1), sellaisena kuin se on viimeksi muutettuna komission direktiivillä 1999/53/EY(2), ja erityisesti sen 19 artiklan c alakohdan, sekä katsoo seuraavaa: 1) Yhteisö voi direktiivin 77/93/ETY nojalla myöntää jäsenvaltioille taloudellista tukea sellaisiin tarpeellisiin toimenpiteisiin liittyvien menojen kattamiseksi, joita on toteutettu tai joita aiotaan toteuttaa kolmansista maista tai yhteisön muilta alueilta peräisin olevien haitallisten organismien kulkeutumisen estämiseksi tuhoamalla ne, tai jos se ei ole mahdollista, estämällä niiden leviäminen. 2) Espanja on hakenut kyseistä yhteisön taloudellista tukea ja toimittanut toimenpideohjelmat Espanjaan vuonna 1995 kulkeutuneen perunan vaalean rengasmädän aiheuttajan Clavibacter michiganensis ssp. sepedonicus (Smith) Davis et al. -kasvintuhoojan, Espanjaan vuonna 1996 kulkeutuneen perunan tumman rengasmädän aiheuttajan Ralstonia solanacearum (Smith) Yabuuchi et al. -kasvintuhoojan ja Espanjaan vuonna 1996 kulkeutuneen Erwinia amylovora (Burrill) Winslow et al. -kasvintuhoojan hävittämiseksi. Ohjelmissa määritellään tavoitteet, toteutetut toimenpiteet sekä niiden kesto ja kustannukset, jotta yhteisö voi osallistua niiden rahoitukseen. 3) Yhteisön taloudellinen tuki voi kattaa enintään 50 prosenttia tukikelpoisista menoista. 4) Espanjalle vuosina 1996-1997 aiheutuneet menot liittyvät tartunnan saaneiden kasvien ja kasvituotteiden hävittämiseen, kasvien terveystarkastuksiin ja näytteiden ottamiseen ja analyysien tekemiseen. 5) Espanjan toimittamien teknisten tietojen perusteella pysyvä kasvinsuojelukomitea on voinut eritellä tilanteen tarkasti ja kokonaisvaltaisesti. 6) Jäljempänä 2 artiklassa tarkoitetun tuen myöntäminen ei estä tuen myöntämistä muita kuluja varten, jotka on tarkemmin määritelty Espanjan anomuksessa, mutta ei otettu huomioon tässä päätöksessä, tai muille mahdollisille tarpeellisille lisätoimille, jotka on toteutettu tai toteutetaan kulloinkin kyseessä olevan haitallisen organismin hävittämistä tai valvontaa koskevan tavoitteen saavuttamiseksi; sellainen avustus olisi uuden päätöksen kohteena. 7) Tällä päätöksellä ei rajoiteta direktiivin 77/93/ETY 19 artiklan d alakohdan mukaisten sellaisten komission tarkastusten lopputulosta eikä seurauksia, joilla tutkitaan, johtuuko haitallisten organismien kulkeutuminen riittämättömistä tutkimuksista tai tarkastuksista. 8) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Hyväksytään yhteisön taloudellisen tuen myöntäminen Espanjalle aiheutuneisiin menoihin, jotka liittyvät direktiivin 77/93/ETY 19 artiklan c alakohdan 2 kohdassa määriteltyihin tarpeellisiin toimenpiteisiin Clavibakter michiganensis, Ralstonia solanacearum ja Erwinia amylovora -kasvintuhoojien torjumiseksi. 2 artikla Yhteisön taloudellisen tuen enimmäismäärä on 18102 euroa. Tuki jakautuu seuraavasti: - 8806 euroa Clavibacter michiganensis -kasvintuhoojan torjumiseksi toteutettuihin tomenpiteisiin - 5644 euroa Ralstonia solanacearum -kasvintuhoojan torjumiseksi toteutettuihin toimenpiteisiin. - 3652 euroa Erwinia amylovora -kasvintuhoojan torjumiseksi toteutettuihin tomenpiteisiin. 3 artikla 1. Jollei direktiivin 77/93/ETY 19 d artiklan 1 kohdan mukaisista komission tarkastuksista muuta johdu, yhteisön taloudellista tukea maksetaan ainoastaan silloin, kun komissiolle toimitetaan kirjalliset todisteet 1 artiklassa tarkoitettujen haitallisten organismien esiintymisen toteamiseksi ja hävittämiseksi toteutetuista toimenpiteistä. 2. Edellä 1 kohdassa tarkoitetut asiakirjat ovat seuraavat: a) hävittämiskertomus kultakin tilalta, jolla kasveja ja kasvituotteita on hävitetty; kertomuksessa on oltava seuraavat tiedot: - tilan sijainti ja osoite - päivämäärä, jona haitallisen organismin esiintymistä epäiltiin ja päivämäärä, jona sen esiintyminen vahvistettiin - hävitettyjen kasvien ja kasvituotteiden määrä - hävittämis- ja desinfiointimenetelmä - haitallisen organismin esiintymisen tutkimiseksi ja testaamiseksi otettujen näytteiden määrä - testausmenetelmä - tutkimusten ja/tai testien tulokset - Espanjassa todetun esiintymän oletettu alkuperä, b) edellä 1 artiklassa tarkoitettujen haitallisten organismien esiintymistä ja kyseisten haitallisten organismien aiheuttamaa saastunnan laajuutta koskeva valvontakertomus, jossa on yksityiskohtaiset tiedot suoritetuista tarkastuksista ja testeistä, c) rahoitusselvitys, jossa on mukana luettelo tuensaajista ja heidän osoitteistaan sekä maksetuista määristä (alv ja muut verot pois lukien). 4 artikla Tämä päätös on osoitettu Espanjan kuningaskunnalle. Tehty Brysselissä 16 päivänä joulukuuta 1999. Komission puolesta David BYRNE Komission jäsen (1) EYVL L 26, 31.1.1977, s. 20. (2) EYVL L 142, 5.6.1999, s. 29.